b'\n_START_ARTICLE_\nPa\xc5\xa1to \xc5\xbeenkl\xc5\xb3 byla\n_START_PARAGRAPH_\nPa\xc5\xa1to \xc5\xbeenkl\xc5\xb3 byla \xe2\x80\x93 1935 m. Lietuvoje vykusi byla.\n_START_SECTION_\nIstorija\n_START_PARAGRAPH_\n1932 m. Valstyb\xc4\x97s kontrol\xc4\x97 gavo anonimini\xc5\xb3 skund\xc5\xb3 d\xc4\x97l netvarkos Adolfo Sruogos (1887\xe2\x80\x931941) vadovaujamoje Pa\xc5\xa1to valdyboje taip pat ir Klaip\xc4\x97dos skyriuje. Skunduose buvo minima, kad tr\xc5\xabksta tvarkos, netvarkinga pa\xc5\xa1to \xc5\xbeenkl\xc5\xb3 apskaita ir apsauga, u\xc5\xbesimenama, kad galb\xc5\xabt pa\xc5\xa1to \xc5\xbeenklai ir falsifikuojami._NEWLINE_Atliktos revizijos metu buvo tikrinami \xc5\xbeenklai nuo 1923 iki 1932 m. Nustatyta, kad A. Sruoga i\xc5\xa1 sand\xc4\x97lio \xc4\x97m\xc4\x97 vartojamus pa\xc5\xa1to \xc5\xbeenklus ir juos pardavin\xc4\x97jo, o vietoj j\xc5\xb3 pad\xc4\x97davo netikrus 3 ir 5 lit\xc5\xb3 nominal\xc5\xb3 pa\xc5\xa1to \xc5\xbeenklus. Kaip ekspertas, nustatant \xc5\xbeenkl\xc5\xb3 tikrum\xc4\x85, dirbo garsus tapytojas ir grafikas Adomas Varnas (1879\xe2\x80\x931979). Vykstant teismui ne\xc4\xafrodyta, kur buvo spausdinami pa\xc5\xa1to \xc5\xbeenklai. A. Varnas teig\xc4\x97, kad tai gal\xc4\x97jo b\xc5\xabti padaryta asmenin\xc4\x97je A. Sruogos spaustuv\xc4\x97je. I\xc5\xa1 viso netikr\xc5\xb3 \xc5\xbeenkl\xc5\xb3 vert\xc4\x97 ir valstybei padarytos \xc5\xbealos suma siek\xc4\x97 2 860 000 Lt._NEWLINE_1935 m. vasario m\xc4\x97n. vykusiame teisme dalyvavo atsakomyb\xc4\x97n patraukti: Pa\xc5\xa1to valdybos direktorius A. Sruoga, Klaip\xc4\x97dos pa\xc5\xa1to vir\xc5\xa1ininkas I. Aug\xc5\xabnas, kasininkas A. Vasiliauskas, Jurk\xc5\xa1aitis ir \xc5\xa0imanskas. Bylos svarstymas vyko 10 dien\xc5\xb3, kurio metu buvo apklausta daugiau kaip 100 liudytoj\xc5\xb3._NEWLINE_A. Sruoga kaltu neprisipa\xc5\xbeino, tvirtino, jog \xc5\xbeenkl\xc5\xb3 nefalsifikavo, o tai tik techninis spaudos brokas. Tai, k\xc4\x85 jis pirko ar pardav\xc4\x97, buvo asmenin\xc4\x97s kolekcijos dalis. Liudytojai tvirtino prie\xc5\xa1ingai. Remdamasis liudytoj\xc5\xb3 parodymais teismas pripa\xc5\xbeino A. Sruog\xc4\x85 ir kitus bendrininkus kaltais. Pa\xc5\xa1to valdybos direktorius buvo nuteistas 15 met\xc5\xb3 sunki\xc5\xb3j\xc5\xb3 darb\xc5\xb3 kal\xc4\x97jimo, konfiskuotas visas jo turtas.'